מקומות עבודה וארגוני צרכנים במגזרים שונים יכולים להציע לחברים בהם ביטוח בריאות קולקטיבי (קבוצתי) שנרכש עבורם מחברת ביטוח. רוכש הביטוח הוא אותו ארגון והמבוטחים הם העובדים/חברים בו. ביטוחי בריאות קבוצתיים נרכשים בדרך כלל לתקופה של 3 עד 5 שנים, עם אפשרות הארכה. פוליסת ביטוח קבוצתי תכיל הצעה לביטוח פרטי למבוטחים שעוזבים את הארגון, או ליום שבו יסתיים הביטוח הקבוצתי, בדרך כלל ללא צורך בחיתום רפואי חדש. מכל האמור אפשר להבין את החיסרון העיקרי של ביטוח בריאות קבוצתי - הזמניות שלו.
לצד חיסרון זה יש לביטוח בריאות קבוצתי יתרונות רבים - עלות נמוכה יחסית לביטוח פרטי, חיתום רפואי קל יותר (ולפעמים כלל אין צורך בחיתום והצהרת בריאות) וגיבוי מאת נציגי הארגון שלכם ביום בו תגישו תביעה נגד הביטוח.
בקיצור, אם קיבלתם הצעה לביטוח בריאות קבוצתי, כדאי לבחון אותה בחיוב וגם לצרף את בני המשפחה. אם כבר יש לכם ביטוח בריאות פרטי, אל תמהרו לוותר עליו. קודם בחנו את הכיסויים בשני הביטוחים ובדקו באיזה מהם אתם מקבלים כיסויים רבים יותר. אם לביטוח הקבוצתי יש יתרון על הביטוח הפרטי, בדקו מה קורה ביום בו יסתיים ביטוח הבריאות הקבוצתי, ומה קורה אם אתם מחליטים להפסיק אותו (כי עברתם מקום עבודה או כי הוא הפך לפחות משתלם) - איזו הצעה תוכלו לקבל לביטוח פרטי, והאם היא כרוכה בתהליך חיתום חדש. החשש העיקרי הוא שביום בו יסתיים הביטוח הקבוצתי מצבכם הבריאותי לא יהיה טוב כמו ביום בו נכנסתם לביטוח ואז יהיה לכם קשה ויקר יותר לרכוש ביטוח בריאות פרטי. כך היתרונות שזכיתם להם במהלך תקופת הביטוח הקבוצתי נעלמים ואתם נותרים במצב פחות טוב משהייתם. לפני שתקבלו החלטה כדאי להתייעץ עם איש מקצוע ולהחליט האם הפתרון הנכון הוא שני הביטוחים ביחד למרות שמדובר בכפל ביטוח (לעיתים מחיר הפרמיה של ביטוח בריאות קבוצתי מספיק נמוך כדי להצדיק החלטה כזו), או לדבוק רק באחד מהם, ואם כן, מהו הביטוח העדיף.